बीबीसी से बात करते हुए खुद नवाज़ुद्दीन ने ये बात कही. पिछले महीने रिलीज़ हुई अनुराग कश्यप की फिल्म गैंग्स ऑफ वासेपुर के पहले हिस्से में नवाज़ुद्दीन ने छोटा सा रोल निभाया था. अब इसी फिल्म का दूसरा हिस्सा आठ अगस्त को रिलीज़ होगा जिसमें नवाज़ुद्दीन की मुख्य भूमिका है.नवाज़ुद्दीन कहते हैं, "लंबे समय के संघर्ष के बाद अब ऐसा लगने लगा है कि देर आए, दुरुस्त आए. पहले किसी फिल्म में एक सीन भी मिलता था तो मन लगाकर करता था, ताकि अगली फिल्म में दो सीन मिलें. फिर धीरे-धीरे बात बनने लगी." नवाज़ुद्दीन ने बताया कि वो खुद को कमरे के अंदर बंद करके 18-18 घंटे ऐक्टिंग का अभ्यास करते रहते थे. ताकि अलग-अलग किस्म के रोल के लिए अपने आपको तैयार करते रहें.नवाज़ुद्दीन कहते हैं, "एक कलाकार पैदा नहीं होता. पैदा तो स्टार होते हैं. मैं इस बात पर यक़ीन करता हूं कि कलाकार तैयार होते हैं. काफी मेहनत करनी पड़ती है. अपने आपको काफी ट्रेन करना पड़ता है, ताकि अलग-अलग किस्म के रोल किए जा सकें."नवाज़ुद्दीन, नसीरुद्दीन शाह के बहुत बड़े प्रशंसक हैं. वो कहते हैं कि वो नसीर की फिल्में देखकर ही बड़े हुए."नसीरुद्दीन शाह जी ने सिखाया कि एक तैयार और प्रशिक्षित कलाकार क्या ग़ज़ब काम कर सकता है. वो बेहद ट्रेंड कलाकार हैं और ना जाने कितने ही अलग अलग किस्म के रोल करने यादगार फिल्में दीं."कभी फिल्में पाने के लिए संघर्ष करने वाले नवाज़ुद्दीन के हाथ में इस वक्त नौ फिल्में है. वो आमिर खान के साथ फिल्म तलाश में हैं. इसके अलावा उनकी आने वाली फिल्में हैं देख इंडियन सर्कस, पतंग, मिस लवली और लंच बॉक्स.